title: Komisijas Īstenošanas regula (ES) 2019/464 (2019. gada 21. marts), ar ko sāk izmeklēšanu, kura skar ar Padomes Īstenošanas regulu (ES) Nr. 412/2013 Ķīnas Tautas Republikas izcelsmes keramikas galda piederumu un virtuves piederumu importam noteikto antidempinga pasākumu iespējamu apiešanu, un ar ko uz šādu importu attiecina reģistrāciju

text:
                  22.3.2019

                  LV

                  Eiropas Savienības Oficiālais Vēstnesis

                  L 80/18

         KOMISIJAS ĪSTENOŠANAS REGULA (ES) 2019/464
         (2019. gada 21. marts),
         ar ko sāk izmeklēšanu, kura skar ar Padomes Īstenošanas regulu (ES) Nr. 412/2013 Ķīnas Tautas Republikas izcelsmes keramikas galda piederumu un virtuves piederumu importam noteikto antidempinga pasākumu iespējamu apiešanu, un ar ko uz šādu importu attiecina reģistrāciju
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2016. gada 8. jūnija Regulu (ES) 2016/1036 par aizsardzību pret importu par dempinga cenām no valstīm, kas nav Eiropas Savienības dalībvalstis (1), un jo īpaši tās 13. panta 3. punktu un 14. panta 5. punktu,
         informējusi dalībvalstis,
         tā kā:
         A.
               EX-OFFICIO IZMEKLĒŠANA

                     (1)

                     Eiropas Komisija (“Komisija”) pēc savas iniciatīvas saskaņā ar Regulas (ES) 2016/1036 (“pamatregula”) 13. panta 3. punktu un 14. panta 5. punktu ir pieņēmusi lēmumu izmeklēt Ķīnas Tautas Republikas izcelsmes keramikas galda piederumu un virtuves piederumu importam noteikto antidempinga pasākumu iespējamu apiešanu un noteikt, ka šāds imports jāreģistrē.

               B.   RAŽOJUMS

                     (2)

                     Ražojums, ar ko saistīta pasākumu iespējamā apiešana, ir Ķīnas Tautas Republikas izcelsmes keramikas galda piederumi un virtuves piederumi (izņemot no keramikas izgatavotas garšvielu dzirnaviņas un šo dzirnaviņu keramikas daļas, kas paredzētas malšanai, kafijas dzirnaviņas no keramikas, nažu asinātājus no keramikas, asinātājus no keramikas, keramikas virtuves piederumus griešanai, malšanai, rīvēšanai, šķēlēšanai, skrāpēšanai un mizošanai un no kordierīta keramikas izgatavotus picas akmeņus, kurus izmanto picu vai maizes cepšanai), ko patlaban klasificē ar KN kodiem ex 6911 10 00, ex 6912 00 21, ex 6912 00 23, ex 6912 00 25 un ex 6912 00 29 (Taric kodi 6911100090, 6912002111, 6912002191, 6912002310, 6912002510 un 6912002910) (“attiecīgais ražojums”).

                     (3)

                     Izmeklējamais ražojums ir tāds pats kā iepriekšējā apsvērumā definētais ražojums, to patlaban klasificē ar tādiem pašiem kodiem kā attiecīgo ražojumu un importē ar pielikumā uzskaitītajiem Taric papildu kodiem (“izmeklējamais ražojums”).

               C.   SPĒKĀ ESOŠIE PASĀKUMI

                     (4)

                     Pašlaik spēkā esošie pasākumi, kas, iespējams, tiek apieti, ir antidempinga pasākumi, kuri noteikti ar Padomes Īstenošanas regulu (ES) Nr. 412/2013 (2), kurā grozījumi izdarīti ar Padomes Īstenošanas Regulu (ES) 2017/1932 (3) (“spēkā esošie pasākumi”).

               D.   PAMATOJUMS

                     (5)

                     Komisijas rīcībā ir pietiekami pierādījumi par attiecīgā ražojuma tirdzniecības modeļu un pārdošanas kanālu pārkārtošanu.

                     (6)

                     Par šādu novirzīšanas praksi liecina tas, ka, salīdzinot skaitļus un tendences laikposmā no 2014. gada līdz 2018. gadam, dažu uzņēmumu eksporta statistikas rādītāji strauji palielinās vai samazinās. Turklāt dažos gadījumos atsevišķu uzņēmumu faktiskais eksporta apjoms pārsniedz to deklarēto ražošanas apjomu. Visbeidzot, Komisija ir informēta par notiekošajām muitas dienestu izmeklēšanām attiecībā uz uzņēmuma īpašo Taric kodu ļaunprātīgu izmantošanu.

                     (7)

                     No šiem rādītājiem izriet, ka daži uzņēmumi, kuriem pašlaik piemēro atlikušo maksājuma likmi 36,1 % apmērā (Taric papildu kods B999), vai uzņēmumi, kuriem piemēro individuālu maksājuma likmi, pārdod savus ražojumus ar citu uzņēmumu starpniecību, kuriem piemēro zemāku maksājumu. To uzņēmumu saraksts, kas, iespējams, ir iesaistīti šādās darbībās, ir pievienots pielikumā.

                     (8)

                     Šo novirzīšanas prakšu rezultātā pēc pasākumu noteikšanas attiecīgajam ražojumam attiecībā uz eksportu no Ķīnas Tautas Republikas ir mainījies tirdzniecības modelis, un tam nav cita pietiekama iemesla vai pamatojuma kā vien noteikšana.

                     (9)

                     Turklāt pierādījumi liecina, ka attiecīgajam ražojumam piemērojamo spēkā esošo antidempinga pasākumu koriģējošā ietekme tiek mazināta gan daudzuma, gan cenu ziņā. Izmeklējamā ražojuma importa apjomi ir ievērojami palielinājušies. Turklāt ir pietiekami pierādījumi, ka izmeklējamā ražojuma imports notiek par cenām, kuras ir zemākas par cenu, kas nerada kaitējumu un kas konstatēta izmeklēšanā, kuras rezultātā tika noteikti spēkā esošie pasākumi.

                     (10)

                     Visbeidzot, Komisijas rīcībā ir pietiekami pierādījumi, ka izmeklējamais ražojums tiek pārdots par dempinga cenām salīdzinājumā ar iepriekš noteikto attiecīgā ražojuma normālo vērtību.

                     (11)

                     Ja izmeklēšanā konstatē vēl citas apiešanas prakses, uz kurām attiecas pamatregulas 13. pants un kuras nav šajā regulā iepriekš minētas, tad arī šādas prakses var izmeklēt.

               E.   PROCEDŪRA

                     (12)

                     Ņemot vērā iepriekš minēto, Komisija secināja, ka ir pietiekami pierādījumi, kas pamato izmeklēšanas sākšanu atbilstīgi pamatregulas 13. panta 3. punktam un reģistrācijas attiecināšanu un izmeklējamo ražojumu importu saskaņā ar pamatregulas 14. panta 5. punktu.

               a)   Anketas

                     (13)

                     Lai iegūtu informāciju, ko Komisija uzskata par vajadzīgu izmeklēšanai, tā nosūtīs anketas pielikumā uzskaitītajiem Ķīnas ražotājiem eksportētājiem.

                     (14)

                     Jebkurā gadījumā visām ieinteresētajām personām būtu nekavējoties jāsazinās ar Komisiju, bet ne vēlāk kā šīs regulas 3. panta 1. punktā noteiktajā termiņā. Šīs regulas 3. panta 2. punktā noteiktais termiņš attiecas uz visām ieinteresētajām personām.

                     (15)

                     Par izmeklēšanas sākšanu tiks informētas Ķīnas Tautas Republikas iestādes.

               b)   Informācijas vākšana un uzklausīšana

                     (16)

                     Visas ieinteresētās personas, tostarp Savienības ražošanas nozare, importētāji un visas attiecīgās apvienības, ir aicinātas rakstiski darīt zināmu savu viedokli un sniegt apstiprinošus pierādījumus, ar nosacījumu, ka šādi iesniegumi tiek iesniegti 3. panta 2. punktā noteiktajā termiņā. Turklāt Komisija var uzklausīt ieinteresētās personas, ja tās to rakstiski pieprasa un norāda konkrētus iemeslus, kāpēc tās būtu jāuzklausa.

               F.   REĢISTRĒŠANA

                     (17)

                     Ievērojot pamatregulas 14. panta 5. punktu un lai nodrošinātu, ka tad, ja izmeklēšanā tiktu konstatēta pasākumu apiešana, no dienas, kad noteikts, ka jāreģistrē izmeklējamā ražojuma imports, varētu atbilstošā apmērā iekasēt antidempinga maksājumus.

                     (18)

                     Visas nākotnes saistības ir atkarīgas no izmeklēšanas konstatējumiem. Balstoties uz pašlaik pieejamo informāciju, jo īpaši norādēm uz to, ka daži uzņēmumi, kuriem patlaban piemēro maksājuma likmi 36,1 % apmērā (Taric papildu kods B999), vai uzņēmumi, kuriem piemēro individuālu maksājuma likmi, pārdod savus ražojumus ar citu uzņēmumu starpniecību, kuriem piemēro zemāku maksājumu, nākotnes iespējamo saistību summa ir noteikta atlikušā maksājuma, proti, 36,1 % ad valorem no izmeklējamā ražojuma CIF importa vērtības, ko importē ar šīs regulas pielikumā uzskaitītajiem Taric papildu kodiem.

               G.   TERMIŅI

                     (19)

                     Labas pārvaldības labad būtu jānosaka termiņi, kuros:

                                 —

                                 ieinteresētās personas var pieteikties Komisijā, rakstiski darīt zināmu savu viedokli un iesniegt atbildes uz anketas jautājumiem vai jebkuru citu informāciju, kas jāņem vērā izmeklēšanā,

                                 —

                                 ieinteresētās personas var iesniegt Komisijai rakstisku uzklausīšanas pieprasījumu.

                     (20)

                     Uzmanība tiek pievērsta faktam, ka pamatregulā noteikto procesuālo tiesību īstenošana ir atkarīga no tā, vai persona piesakās šīs regulas 3. pantā noteiktajos termiņos.

               H.   NESADARBOŠANĀS

                     (21)

                     Ja ieinteresētā persona liedz piekļuvi nepieciešamajai informācijai, nesniedz to noteiktajā termiņā vai ievērojami kavē izmeklēšanu, tad saskaņā ar pamatregulas 18. pantu apstiprinošus vai noraidošus konstatējumus var sagatavot, pamatojoties uz pieejamajiem faktiem.

                     (22)

                     Ja tiek konstatēts, ka ieinteresētā persona ir sniegusi nepatiesu vai maldinošu informāciju, saskaņā ar pamatregulas 18. pantu šo informāciju neņem vērā un izmanto pieejamos faktus.

                     (23)

                     Ja ieinteresētā persona nesadarbojas vai sadarbojas tikai daļēji un tāpēc konstatējumi saskaņā ar pamatregulas 18. pantu ir pamatoti ar pieejamajiem faktiem, rezultāts šai personai var būt mazāk labvēlīgs nekā tad, ja tā būtu sadarbojusies.

               I.   IZMEKLĒŠANAS GRAFIKS

                     (24)

                     Izmeklēšana saskaņā ar pamatregulas 13. panta 3. punktu tiks pabeigta deviņu mēnešu laikā no šīs regulas spēkā stāšanās dienas.

               J.   PERSONAS DATU APSTRĀDE

                     (25)

                     Tiek norādīts, ka šajā izmeklēšanā iegūtos personas datus apstrādās saskaņā ar Eiropas Parlamenta un Padomes Regulu (ES) 2018/1725 (4) par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti.

               K.   UZKLAUSĪŠANAS AMATPERSONA

                     (26)

                     Ieinteresētās personas var lūgt tirdzniecības procedūru uzklausīšanas amatpersonas iesaistīšanos. Uzklausīšanas amatpersona izskata pieprasījumus par piekļuvi lietai, strīdus par dokumentu konfidencialitāti, pieprasījumus pagarināt termiņu un visus pārējos pieprasījumus par ieinteresēto personu un trešo personu tiesībām uz aizstāvību, kuri varētu rasties procedūras gaitā.

                     (27)

                     Uzklausīšanas amatpersona var rīkot uzklausīšanu un mediāciju starp ieinteresēto(-ajām) personu(-ām) un Komisijas dienestiem, lai pilnībā tiktu īstenotas ieinteresētās personas tiesības uz aizstāvību.

                     (28)

                     Uzklausīšanas pieprasījums jāiesniedz uzklausīšanas amatpersonai rakstiski, un tajā jānorāda pieprasījuma iemesli. Uzklausīšanas amatpersona izskata pieprasījumu pamatojumu. Šādai uzklausīšanai būtu jānotiek tikai tad, ja pienācīgā laikā jautājumi nav atrisināti ar Komisijas dienestiem.

                     (29)

                     Lai neapdraudētu pareizu procedūras norisi, visi pieprasījumi ir jāiesniedz laikus un bez kavēšanās. Tālab ieinteresētajām personām uzklausīšanas amatpersonas iesaistīšanās būtu jāpieprasa iespējami drīz pēc notikuma, kura dēļ vajadzīga šāda iesaistīšanās. Principā laikposms, kas noteikts 3. pantā, lai iesniegtu pieprasījumu uzklausīšanai Komisijas dienestos, mutatis mutandis attiecas uz pieprasījumiem uzklausīšanai pie uzklausīšanas amatpersonas. Ja uzklausīšanas pieprasījumi ir iesniegti, neievērojot noteikto laikposmu, uzklausīšanas amatpersona, pienācīgi ņemot vērā labas pārvaldības intereses un izmeklēšanas savlaicīgu pabeigšanu, izskatīs arī šādu novēlotu pieprasījumu iemeslus, izvirzīto jautājumu raksturu un šo jautājumu ietekmi uz aizstāvības tiesībām.

                     (30)

                     Papildu informācija un kontaktinformācija pieejama uzklausīšanas amatpersonas tīmekļa lapās Tirdzniecības ģenerāldirektorāta tīmekļa vietnē: http://ec.europa.eu/trade/trade-policy-and-you/contacts/hearing-officer/,

               IR PIEŅĒMUSI ŠO REGULU.

            1. pants
            Saskaņā ar Regulas (ES) 2016/1036 13. panta 3. punktu tiek sākta izmeklēšana, lai noskaidrotu, vai to Ķīnas Tautas Republikas izcelsmes keramikas galda piederumu un virtuves piederumu (izņemot no keramikas izgatavotas garšvielu dzirnaviņas un šo dzirnaviņu keramikas daļas, kas paredzētas malšanai, kafijas dzirnaviņas no keramikas, nažu asinātājus no keramikas, asinātājus no keramikas, keramikas virtuves piederumus griešanai, malšanai, rīvēšanai, šķēlēšanai, skrāpēšanai un mizošanai un no kordierīta keramikas izgatavotus picas akmeņus, kurus izmanto picu vai maizes cepšanai) imports Savienībā, kurus patlaban klasificē ar KN kodiem ex 6911 10 00, ex 6912 00 21, ex 6912 00 23, ex 6912 00 25 un ex 6912 00 29 (Taric kodi 6911100090, 6912002111, 6912002191, 6912002310, 6912002510 un 6912002910) un importē ar pielikumā uzskaitītajiem Taric papildu kodiem, tiek veikts, apejot ar Padomes Īstenošanas regulu (ES) Nr. 412/2013 noteiktos pasākumus.

            2. pants
            Muitas dienesti saskaņā ar Regulas (ES) 2016/1036 13. panta 3. punktu un 14. panta 5. punktu veic vajadzīgos pasākumus, lai reģistrētu Savienībā importētos ražojumus, kas deklarēti ar šīs regulas pielikumā uzskaitītajiem Taric papildu kodiem.
            Reģistrēšanu beidz, kad pagājuši deviņi mēneši no šīs regulas spēkā stāšanās dienas.

            3. pants

               1.   Ieinteresētajām personām jāpiesakās, sazinoties ar Komisiju 15 dienu laikā no šīs regulas spēkā stāšanās dienas.

               2.   Ieinteresētajām personām, kuras vēlas, lai to viedokli ņemtu vērā izmeklēšanā, rakstiski jāizklāsta savs viedoklis un jāiesniedz atbildes uz anketas jautājumiem vai cita informācija 37 dienu laikā no šīs regulas publicēšanas dienas Eiropas Savienības Oficiālajā Vēstnesī, ja vien nav norādīts citādi.

               3.   Turklāt ieinteresētās personas tajā pašā 37 dienu termiņā var pieprasīt, lai Komisija tās uzklausītu.

               4.   Uz informāciju, kas tirdzniecības aizsardzības izmeklēšanu vajadzībām iesniegta Komisijai, neattiecas autortiesības. Ieinteresētajām personām, pirms tās iesniedz Komisijai informāciju un/vai datus, uz kuriem attiecas trešās personas autortiesības, no autortiesību īpašnieka ir jāprasa īpaša atļauja, kas skaidri ļauj a) Komisijai šīs tirdzniecības aizsardzības procedūras vajadzībām izmantot informāciju un datus un b) sniegt informāciju un/vai datus šīs izmeklēšanas ieinteresētajām personām tādā veidā, kas tām ļauj izmantot tiesības uz aizstāvību.

               5.   Visi rakstiski iesniegtie dokumenti, tostarp šajā regulā prasītā informācija, kā arī ieinteresēto personu atbildes uz anketas jautājumiem un sarakste, kurai lūgts saglabāt konfidencialitāti, ir ar norādi “Limited” (5). Personas, kas šīs izmeklēšanas gaitā iesniedz informāciju, ir aicinātas pamatot savu lūgumu saglabāt konfidencialitāti.

               6.   Personām, kuras sniedz informāciju ar norādi “Limited”, saskaņā ar pamatregulas 19. panta 2. punktu jāsagatavo tās nekonfidenciāls kopsavilkums ar norādi “For inspection by interested parties”. Šiem kopsavilkumiem jābūt tik detalizētiem, lai no tiem varētu pienācīgi saprast konfidenciāli iesniegtās informācijas būtību.

               7.   Ja persona, kas iesniedz konfidenciālu informāciju, nenorāda pamatotu iemeslu, kāpēc tā lūdz saglabāt konfidencialitāti, vai nesagatavo tās nekonfidenciālu kopsavilkumu un neiesniedz to noteiktajā formātā un kvalitātē, Komisija šādu informāciju var neņemt vērā, ja vien no uzticamiem avotiem nevar pietiekami pierādīt, ka informācija ir pareiza.

               8.   Ieinteresētās personas tiek aicinātas visu informāciju un pieteikumus (arī skenētas pilnvaras un izziņas) iesniegt pa e-pastu, savukārt liela apjoma atbildes – CD-R vai DVD, ko iesniedz personīgi vai nosūta pa pastu ar ierakstītu vēstuli. Ja ieinteresētās personas atbild pa e-pastu, tās piekrīt noteikumiem, kas piemērojami dokumentu elektroniskai iesniegšanai saskaņā ar noteikumiem dokumentā “SARAKSTE AR EIROPAS KOMISIJU TIRDZNIECĪBAS AIZSARDZĪBAS LIETĀS”, kas publicēts Tirdzniecības ģenerāldirektorāta tīmekļa vietnē: http://trade.ec.europa.eu/doclib/docs/2011/june/tradoc_148003.pdf. Ieinteresētajām personām ir jānorāda savs nosaukums/ vārds, uzvārds, adrese, tālruņa numurs un derīga e-pasta adrese un ir jānodrošina, ka norādītā e-pasta adrese ir funkcionējoša, oficiāla darba e-pasta adrese un ka e-pasts ik dienu tiek pārbaudīts. Kad būs iesniegta kontaktinformācija, Komisija sazināsies ar ieinteresētajām personām tikai pa e-pastu, ja vien tās nebūs nepārprotami paudušas prasību visus dokumentus no Komisijas saņemt ar citiem saziņas līdzekļiem vai ja nosūtāmā dokumenta veida dēļ tas jāsūta ar ierakstītu vēstuli. Iepriekš minētajos norādījumos par saziņu ar ieinteresētajām personām ieinteresētās personas var iepazīties ar papildu noteikumiem un informāciju par saraksti ar Komisiju, arī ar principiem, kas piemērojami pa e-pastu sūtāmai informācijai.
               Komisijas adrese sarakstei:

                              European Commission

                              Directorate-General for Trade

                              Directorate H

                           Office: CHAR 04/039

                           1049 Brussels

                              BELGIUM

                           E-pasts: TRADE-R700@ec.europa.eu

            4. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 21. martā

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 176, 30.6.2016., 21. lpp.

            (2)  Padomes Īstenošanas regula (ES) Nr. 412/2013 (2013. gada 13. maijs), ar ko nosaka galīgo antidempinga maksājumu un galīgi iekasē pagaidu maksājumu par Ķīnas Tautas Republikas izcelsmes keramikas galda piederumu un virtuves piederumu importu (OV L 131, 15.5.2013., 1. lpp.).

            (3)  Komisijas Īstenošanas regula (ES) 2017/1932 (2017. gada 23. oktobris), ar kuru groza Padomes Īstenošanas regulu (ES) Nr. 412/2013, ar ko nosaka galīgo antidempinga maksājumu un galīgi iekasē pagaidu maksājumu par Ķīnas Tautas Republikas izcelsmes keramikas galda piederumu un virtuves piederumu importu (OV L 273, 24.10.2017., 4. lpp.)

            (4)  Eiropas Parlamenta un Padomes Regula (ES) 2018/1725 (2018. gada 23. oktobris) par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti un ar ko atceļ Regulu (EK) Nr. 45/2001 un Lēmumu Nr. 1247/2002/EK (OV L 295, 21.11.2018., 39. lpp.).

            (5)  Dokumentu ar norādi “Limited” uzskata par konfidenciālu saskaņā ar 19. pantu Regulā (ES) 2016/1036 un 6. pantu PTO Nolīgumā par 1994. gada GATT VI panta īstenošanu (Antidempinga nolīgums). Tas ir aizsargāts arī atbilstoši 4. pantam Eiropas Parlamenta un Padomes Regulā (EK) Nr. 1049/2001 (OV L 145, 31.5.2001., 43. lpp.).

            PIELIKUMS

                           Taric papildu kods

                        Uzņēmuma nosaukums

                        Spēkā esošā nodokļa likme (%)

                        B351

                           CHL Porcelain Industries Ltd

                        23,4

                        B353

                           Guangxi Province Beiliu City Laotian Ceramics Co., Ltd

                        22,9

                        B359

                           Beiliu Changlong Ceramics Co., Ltd.

                        17,9

                        B360

                           Beiliu Chengda Ceramic Co., Ltd.

                        17,9

                        B362

                           Beiliu Jiasheng Porcelain Co., Ltd.

                        17,9

                        B383

                           Chaozhou Chengxi Jijie Art & Craft Leted Porcelain Fty.

                        17,9

                        B437

                           Guangdong Jinqiangyi Ceramics Co., Ltd

                        17,9

                        B446

                           Chaozhou Lianjun Ceramics Co., Ltd.

                        17,9

                        B454

                           Chaozhou New Power Co., Ltd.

                        17,9

                        B484

                           Chaozhou Xinde Ceramics Craft Factory

                        17,9

                        B492

                           Chaozhou Yaran Ceramics Craft Making Co., Ltd.

                        17,9

                        B508

                           Dehua Kaiyuan Porcelain Industry Co., Ltd.

                        17,9

                        B511

                           Dongguan Kennex Ceramic Ltd

                        17,9

                        B514

                           Evershine Fine China Co., Ltd.

                        17,9

                        B517

                           Far East (Boluo) Ceramics Factory Co., Ltd.

                        17,9

                        B519

                           Fengfeng Mining District Yuhang Ceramic Co. Ltd. (“Yuhang”)

                        17,9

                        B543

                           Fujian Dehua Rongxin Ceramic Co., Ltd.

                        17,9

                        B548

                           Fujian Dehua Xingye Ceramic Co., Ltd.

                        17,9

                        B549

                           Fujian Dehua Yonghuang Ceramic Co., Ltd.

                        17,9

                        B554

                           Fujian Jackson Arts and Crafts Co., Ltd.

                        17,9

                        B556

                           Profit Cultural & Creative Group Corporation

                        17,9

                        B560

                           Fujian Quanzhou Shunmei Group Co., Ltd.

                        17,9

                        B579

                           Guangxi Beiliu Guixin Porcelain Co., Ltd.

                        17,9

                        B583

                           Guangxi Beiliu Rili Porcelain Co.,Ltd.

                        17,9

                        B592

                           Hebei Dersun Ceramic Co., Ltd.

                        17,9

                        B599

                           Hunan Fungdeli Ceramics Co., Ltd.

                        17,9

                        B602

                           Hunan Huawei China Industry Co., Ltd

                        17,9

                        B610

                           Hunan Wing Star Ceramic Co., Ltd.

                        17,9

                        B619

                           Joyye Arts & Crafts Co., Ltd.

                        17,9

                        B627

                           Liling GuanQian Ceramic Manufacture Co., Ltd.

                        17,9

                        B635

                           Liling Liuxingtan Ceramics Co., Ltd

                        17,9

                        B639

                           Liling Rongxiang Ceramic Co., Ltd.

                        17,9

                        B641

                           Liling Santang Ceramics Manufacturing Co., Ltd.

                        17,9

                        B645

                           Liling Top Collection Industrial Co., Ltd

                        17,9

                        B656

                           Meizhou Gaoyu Ceramics Co., Ltd.

                        17,9

                        B678

                           Ronghui Ceramic Co., Ltd Liling Hunan China

                        17,9

                        B682

                           Shandong Zhaoding Porcelain Co., Ltd.

                        17,9

                        B687

                           Shenzhen Donglin Industry Co., Ltd.

                        17,9

                        B692

                           Shenzhen Fuxingjiayun Ceramics Co., Ltd.

                        17,9

                        B693

                           Shenzhen Good-Always Imp. & Exp. Co. Ltd

                        17,9

                        B712

                           Tangshan Daxin Ceramics Co., Ltd.

                        17,9

                        B724

                           Tangshan Redrose Porcelain Products Co., Ltd.

                        17,9

                        B742

                           Xuchang Jianxing Porcelain Products Co., Ltd.

                        17,9

                        B751

                           Yuzhou Huixiang Ceramics Co., Ltd.

                        17,9

                        B752

                           Yuzhou Ruilong Ceramics Co., Ltd.

                        17,9

                        B756

                           Zibo Boshan Shantou Ceramic Factory

                        17,9

                        B759

                           Zibo Fuxin Porcelain Co., Ltd.

                        17,9

                        B762

                           Zibo Jinxin Light Industrial Products Co., Ltd.

                        17,9

                        B956

                           Liling Taiyu Porcelain Industries Co., Ltd

                        17,9

                        B957

                           Liling Xinyi Ceramics Industry Ltd.

                        17,9


title: Komisijas Īstenošanas regula (ES) 2019/465 (2019. gada 21. marts) par sausā vājpiena minimālo pārdošanas cenu trīsdesmit ceturtajai konkursa kārtai saskaņā ar konkursa procedūru, kas sākta ar Īstenošanas regulu (ES) 2016/2080

text:
                  22.3.2019

                  LV

                  Eiropas Savienības Oficiālais Vēstnesis

                  L 80/25

         KOMISIJAS ĪSTENOŠANAS REGULA (ES) 2019/465
         (2019. gada 21. marts)
         par sausā vājpiena minimālo pārdošanas cenu trīsdesmit ceturtajai konkursa kārtai saskaņā ar konkursa procedūru, kas sākta ar Īstenošanas regulu (ES) 2016/2080
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1),
         ņemot vērā Komisijas 2016. gada 18. maija Īstenošanas regulu (ES) 2016/1240, ar ko paredz noteikumus par to, kā Eiropas Parlamenta un Padomes Regulu (ES) Nr. 1308/2013 piemēro attiecībā uz valsts intervenci un privātās uzglabāšanas atbalstu (2), un jo īpaši tās 32. pantu,
         tā kā:

                     (1)

                     Ar Komisijas Īstenošanas regulu (ES) 2016/2080 (3) ir sākta vājpiena pulvera pārdošana konkursa procedūrā.

                     (2)

                     Pamatojoties uz piedāvājumiem, kas saņemti trīsdesmit ceturtajai konkursa kārtai, būtu jānosaka minimālā pārdošanas cena.

                     (3)

                     Šajā regulā paredzētie pasākumi ir saskaņā ar Lauksaimniecības tirgu kopīgās organizācijas komitejas atzinumu,

               IR PIEŅĒMUSI ŠO REGULU.

            1. pants
            Lai pārdotu sauso vājpienu saskaņā ar konkursa procedūru, kas sākta ar Īstenošanas regulu (ES) 2016/2080, trīsdesmit ceturtajai konkursa kārtai, attiecībā uz kuru piedāvājumu iesniegšanas periods beidzās 2019. gada 19. martā, minimālā pārdošanas cena ir 164,10 EUR/100 kg.

            2. pants
            Šī regula stājas spēkā dienā, kad to publicē Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 21. martā

                  Komisijas

                  un tās priekšsēdētāja vārdā –

                  Lauksaimniecības un lauku attīstības ģenerāldirektorāta

                  ģenerāldirektors

               Jerzy PLEWA

            (1)  OV L 347, 20.12.2013., 671. lpp.

            (2)  OV L 206, 30.7.2016., 71. lpp.

            (3)  Komisijas 2016. gada 25. novembra Regula (ES) 2016/2080, ar ko sāk vājpiena pulvera pārdošanu konkursa procedūrā (OV L 321, 29.11.2016., 45. lpp.).


title: Komisijas Īstenošanas regula (ES) 2019/574 (2019. gada 4. aprīlis) par nosaukuma ierakstīšanu Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā “Paška sol” (ACVN)

text:
                  11.4.2019

                  LV

                  Eiropas Savienības Oficiālais Vēstnesis

                  L 100/5

         KOMISIJAS ĪSTENOŠANAS REGULA (ES) 2019/574
         (2019. gada 4. aprīlis)
         par nosaukuma ierakstīšanu Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā “Paška sol” (ACVN)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2012. gada 21. novembra Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām (1) un jo īpaši tās 52. panta 2. punktu,
         tā kā:

                     (1)

                     Saskaņā ar Regulas (ES) Nr. 1151/2012 50. panta 2. punkta a) apakšpunktu Horvātijas pieteikums, kurā lūgts reģistrēt nosaukumu “Paška sol”, ir publicēts Eiropas Savienības Oficiālajā Vēstnesī (2).

                     (2)

                     Komisijai nav iesniegts neviens paziņojums par iebildumiem saskaņā ar Regulas (ES) Nr. 1151/2012 51. pantu, tāpēc nosaukums “Paška sol” būtu jāreģistrē,

               IR PIEŅĒMUSI ŠO REGULU.

            1. pants
            Nosaukums “Paška sol” (ACVN) ar šo tiek ierakstīts reģistrā.
            Pirmajā daļā minētais nosaukums apzīmē produktu, kas pieder pie 2.6. grupas “Sāls” saskaņā ar Komisijas Īstenošanas regulas (ES) Nr. 668/2014 (3) XI pielikumu.

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 4. aprīlī

                  Komisijas

                  un tās priekšsēdētāja vārdā –

                  Komisijas loceklis

               Phil HOGAN

            (1)  OV L 343, 14.12.2012., 1. lpp.

            (2)  OV C 449, 13.12.2018., 17. lpp.

            (3)  Komisijas 2014. gada 13. jūnija Īstenošanas regula (ES) Nr. 668/2014, ar ko paredz noteikumus par to, kā piemērot Eiropas Parlamenta un Padomes Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām (OV L 179, 19.6.2014., 36. lpp.).


title: Komisijas Īstenošanas regula (ES) 2019/575 (2019. gada 4. aprīlis), ar ko nosaukumam “Cebreros” (ACVN) piešķir Eiropas Parlamenta un Padomes Regulas (ES) Nr. 1308/2013 99. pantā minēto aizsardzību

text:
                  11.4.2019

                  LV

                  Eiropas Savienības Oficiālais Vēstnesis

                  L 100/6

         KOMISIJAS ĪSTENOŠANAS REGULA (ES) 2019/575
         (2019. gada 4. aprīlis),
         ar ko nosaukumam “Cebreros” (ACVN) piešķir Eiropas Parlamenta un Padomes Regulas (ES) Nr. 1308/2013 99. pantā minēto aizsardzību
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 99. pantu,
         tā kā:

                     (1)

                     Saskaņā ar Regulas (ES) Nr. 1308/2013 97. panta 2. un 3. punktu Komisija ir izskatījusi Spānijas iesniegto pieteikumu reģistrēt nosaukumu “Cebreros”, un pēc tam tas ir publicēts Eiropas Savienības Oficiālajā Vēstnesī (2).

                     (2)

                     Komisijai nav iesniegts neviens paziņojums par iebildumiem saskaņā ar Regulas (ES) Nr. 1308/2013 98. pantu.

                     (3)

                     Saskaņā ar Regulas (ES) Nr. 1308/2013 99. pantu nosaukums “Cebreros” būtu jāaizsargā un jāieraksta tās pašas regulas 104. pantā minētajā reģistrā.

                     (4)

                     Šajā regulā paredzētie pasākumi ir saskaņā ar Lauksaimniecības tirgu kopīgās organizācijas komitejas atzinumu,

               IR PIEŅĒMUSI ŠO REGULU.

            1. pants
            Ar šo nosaukumam “Cebreros” (ACVN) piešķir aizsardzību.

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 4. aprīlī

                  Komisijas

                  un tās priekšsēdētāja vārdā –

                  Komisijas loceklis

               Phil HOGAN

            (1)  OV L 347, 20.12.2013., 671. lpp.

            (2)  OV C 438, 5.12.2018., 2. lpp.


title: Komisijas Īstenošanas regula (ES) 2019/716 (2019. gada 30. aprīlis), ar ko attiecībā uz darbīgās vielas ciflumetofēna apstiprināšanas nosacījumiem groza Īstenošanas regulu (ES) Nr. 22/2013 un Īstenošanas regulu (ES) Nr. 540/2011 (Dokuments attiecas uz EEZ.)

text:
                  10.5.2019

                  LV

                  Eiropas Savienības Oficiālais Vēstnesis

                  L 122/39

         KOMISIJAS ĪSTENOŠANAS REGULA (ES) 2019/716
         (2019. gada 30. aprīlis),
         ar ko attiecībā uz darbīgās vielas ciflumetofēna apstiprināšanas nosacījumiem groza Īstenošanas regulu (ES) Nr. 22/2013 un Īstenošanas regulu (ES) Nr. 540/2011
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 21. panta 3. punktā minēto otro alternatīvu un 78. panta 2. punktu,
         tā kā:

                     (1)

                     Ar Komisijas Īstenošanas regulu (ES) Nr. 22/2013 (2) apstiprina darbīgo vielu ciflumetofēnu un paredz no tā izrietošo ciflumetofēna iekļaušanu Komisijas Īstenošanas regulas (ES) Nr. 540/2011 (3) pielikumā. Īstenošanas regulā (ES) Nr. 22/2013 ir arī paredzēts, ka jāiesniedz papildu apstiprinoša informācija par metabolīta B3 iespējamo mutagēno iedarbību un tā uzturekspozīciju, kā arī par ciflumetofēna risku ūdens mugurkaulniekiem.

                     (2)

                     Pieteikuma iesniedzējs iesniedza papildu informāciju, lai izslēgtu metabolīta B3 iespējamo mutagēno iedarbību un apstiprinātu, ka pastāv pieņemams risks attiecībā uz ūdens mugurkaulniekiem.

                     (3)

                     Nīderlande izvērtēja pieteikuma iesniedzēja iesniegto papildu informāciju. 2015. gada 6. oktobrī tā novērtējumu kā novērtējuma ziņojuma projekta papildinājumu iesniedza pārējām dalībvalstīm, Komisijai un Eiropas Pārtikas nekaitīguma iestādei (“Iestāde”).

                     (4)

                     Dalībvalstis, pieteikuma iesniedzējs un Iestāde apspriedās un lūdza sniegt piezīmes par ziņotājas dalībvalsts novērtējumu. Iestāde 2016. gada 25. februārī publicēja tehnisku ziņojumu (4), kurā apkopoti šīs apspriešanās rezultāti attiecībā uz ciflumetofēnu.

                     (5)

                     Komisija arī apspriedās ar Iestādi par metabolīta B3 novērtējumu. Iestāde 2016. gada 5. decembrī publicēja secinājumu (5) par papildu informācijas novērtējumu.

                     (6)

                     Iestāde uzskatīja, ka saskaņā ar pieteikuma iesniedzēja sniegto papildu informāciju pieļaujamais risks ūdens mugurkaulniekiem ir apstiprināts, pamatojoties uz aprites ciklu. Tāpēc būtu jāuzskata, ka Īstenošanas regulas (ES) Nr. 22/2013 pielikuma c) punkts ir ņemts vērā. Tomēr metabolīta B3 genotoksisko potenciālu nevar izslēgt no papildu datiem, kas iesniegti saskaņā ar Īstenošanas regulas (ES) Nr. 22/2013 pielikuma a) un b) punktu.

                     (7)

                     Dalībvalstis un Komisija izskatīja novērtējuma ziņojuma projektu, papildinājumu un Iestādes secinājumu Augu, dzīvnieku, pārtikas aprites un dzīvnieku barības pastāvīgajā komitejā, un 2019. gada 22. martā tie tika pabeigti kā Komisijas pārskata ziņojums par ciflumetofēnu.

                     (8)

                     Pieteikuma iesniedzējam tika dota iespēja iesniegt piezīmes par atjaunināto pārskata ziņojumu.

                     (9)

                     Komisija secināja, ka sniegtā papildu informācija nav pietiekama, lai izslēgtu metabolīta B3 genotoksisko potenciālu un ka Īstenošanas regulas (ES) Nr. 540/2011 pielikumā noteiktie apstiprināšanas nosacījumi būtu jāierobežo, lai nodrošinātu, ka ciflumetofēnu saturošu produktu lietošana ir pieņemama, jo īpaši attiecībā uz gruntsūdeņu eksponētību metabolītam B3.

                     (10)

                     Tāpēc saskaņā ar Regulas (EK) Nr. 1107/2009 21. panta 3. punktu saistībā ar tās 6. pantu ir nepieciešams un ir lietderīgi ierobežot ciflumetofēna apstiprināšanu.

                     (11)

                     Tāpēc Īstenošanas regulas (ES) Nr. 22/2013 un (ES) Nr. 540/2011 būtu attiecīgi jāgroza.

                     (12)

                     Dalībvalstīm būtu jāatvēl zināms laiks, lai tās varētu grozīt vai atsaukt tādu augu aizsardzības līdzekļu atļaujas, kas satur ciflumetofēnu un kas neatbilst ierobežotajiem apstiprināšanas nosacījumiem.

                     (13)

                     Ja attiecībā uz ciflumetofēnu saturošiem augu aizsardzības līdzekļiem dalībvalstis saskaņā ar Regulas (EK) Nr. 1107/2009 46. pantu nosaka pagarinājuma periodu, šim periodam būtu jābeidzas ne vēlāk kā 12 mēnešus pēc šīs regulas stāšanās spēkā.

                     (14)

                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

            1. pants
            Grozījumi Īstenošanas regulā (ES) Nr. 22/2013
            Īstenošanas regulas (ES) Nr. 22/2013 I pielikumu groza saskaņā ar šīs regulas I pielikumu.

            2. pants
            Grozījumi Īstenošanas regulā (ES) Nr. 540/2011
            Īstenošanas regulas (ES) Nr. 540/2011 pielikumu groza saskaņā ar šīs regulas II pielikumu.

            3. pants
            Pārejas pasākumi
            Dalībvalstis vajadzības gadījumā ne vēlāk kā 2019. gada 30. novembrī atsauc vai groza atļaujas augu aizsardzības līdzekļiem, kas satur darbīgo vielu ciflumetofēnu.

            4. pants
            Pagarinājuma periods
            Jebkurš pagarinājuma periods, ko dalībvalstis piešķir saskaņā ar Regulas (EK) Nr. 1107/2009 46. pantu, ir pēc iespējas īsāks un beidzas ne vēlāk kā 2020. gada 30. maijā.

            5. pants
            Stāšanās spēkā
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 30. aprīlī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 309, 24.11.2009., 1. lpp.

            (2)  Komisijas 2013. gada 15. janvāra Īstenošanas regula (ES) Nr. 22/2013, ar ko apstiprina darbīgo vielu ciflumetofēnu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū un groza Komisijas Īstenošanas regulas (ES) Nr. 540/2011 pielikumu (OV L 11, 16.1.2013., 8. lpp.).

            (3)  Komisijas 2011. gada 25. maija Īstenošanas regula (ES) Nr. 540/2011, ar ko īsteno Eiropas Parlamenta un Padomes Regulu (EK) Nr. 1107/2009 attiecībā uz darbīgo vielu sarakstu (OV L 153, 11.6.2011., 1. lpp.).

            (4)  EFSA (Eiropas Pārtikas nekaitīguma iestāde), 2016. Technical report on the outcome of the consultation with Member States, the applicant and EFSA on the pesticide risk assessment for cyflumetofen in light of confirmatory data (Tehniskais ziņojums par rezultātiem, kas gūti, apspriežoties ar dalībvalstīm, pieteikuma iesniedzēju un EFSA par pesticīdu riska novērtējumu attiecībā uz ciflumetofēnu, ņemot vērā apstiprinošos datus). EFSA supporting publication 2016:EN-997. 25. lpp.

            (5)  EFSA (Eiropas Pārtikas nekaitīguma iestāde), 2016. Conclusion on the peer review of the pesticide risk assessment for the active substance cyﬂumetofen in light of conﬁrmatory data (Secinājums par speciālistu veikto pesticīdu riska novērtējumu attiecībā uz darbīgo vielu ciflumetofēnu, ņemot vērā apstiprinošos datus). EFSA Journal 2016;14(12):4635, 20. lpp. doi:10.2903/j.efsa.2016.4635.

            I PIELIKUMS
            Īstenošanas regulas (ES) Nr. 22/2013 I pielikumā sleju “Īpaši noteikumi” aizstāj ar šādu:
            “Augu aizsardzības līdzekļus, kas satur ciflumetofēnu, atļauj lietot tikai tad, ja metabolīta B3 līmenis gruntsūdeņos paredzams zemāks par 0,1 μg/L.
            Lai īstenotu Regulas (EK) Nr. 1107/2009 29. panta 6. punktā minētos vienotos principus, ņem vērā pārskata ziņojuma secinājumus par ciflumetofēnu un jo īpaši tā I un II papildinājumu, ko 2012. gada 20. novembrī pabeidza Pārtikas aprites un dzīvnieku veselības pastāvīgā komiteja.
            Šajā vispārējā novērtējumā dalībvalstis īpašu uzmanību pievērš:

                        —

                        operatoru un strādnieku aizsardzībai,

                        —

                        gruntsūdeņu aizsardzībai, jo īpaši metabolītam B3, ja vielu lieto apgabalos ar jutīgu augsni un/vai jutīgiem klimatiskajiem apstākļiem,

                        —

                        dzeramā ūdens aizsardzībai,

                        —

                        riskam attiecībā uz ūdens organismiem.

                  Lietošanas nosacījumos attiecīgā gadījumā ietver riska mazināšanas pasākumus.”

            II PIELIKUMS
            Īstenošanas regulas (ES) Nr. 540/2011 pielikuma B daļas 31. rindā par ciflumetofēnu sleju “Īpaši noteikumi” aizstāj ar šādu:
            “Augu aizsardzības līdzekļus, kas satur ciflumetofēnu, atļauj lietot tikai tad, ja metabolīta B3 līmenis gruntsūdeņos paredzams zemāks par 0,1 μg/L.
            Lai īstenotu Regulas (EK) Nr. 1107/2009 29. panta 6. punktā minētos vienotos principus, ņem vērā pārskata ziņojuma secinājumus par ciflumetofēnu un jo īpaši tā I un II papildinājumu, ko 2012. gada 20. novembrī pabeidza Pārtikas aprites un dzīvnieku veselības pastāvīgā komiteja.
            Šajā vispārējā novērtējumā dalībvalstis īpašu uzmanību pievērš:

                        —

                        operatoru un strādnieku aizsardzībai,

                        —

                        gruntsūdeņu aizsardzībai, jo īpaši metabolītam B3, ja vielu lieto apgabalos ar jutīgu augsni un/vai jutīgiem klimatiskajiem apstākļiem,

                        —

                        dzeramā ūdens aizsardzībai,

                        —

                        riskam attiecībā uz ūdens organismiem.

                  Lietošanas nosacījumos attiecīgā gadījumā ietver riska mazināšanas pasākumus.”